
Joan Avellaneda i Artigas (Sabadell, 1956) resideix a Sóller des del 1989. Ha estat i és sobretot excursionista. Als anys setanta, fou president de la Secció de Jovent de la Unió Excursionista de Sabadell. De jove, va trescar per Sant Llorenç del Munt i pel Pirineu i ara per la serra de Tramuntana, i així que pot explora nous horitzons. Amb els companys d’excursió, va cantar a cor què vols les cançons que ara presenta en aquest llibre. Va estudiar Geografia. Professionalment, s’ha dedicat a l’elaboració de continguts sobre el patrimoni natural i cultural de Mallorca i del Principat: ha estat comissari de vint-i-sis exposicions temàtiques, autor de dotze llibres i dissenyador d’una vintena de rutes i visites culturals. Ara rememora amb emoció les cançons de muntanya i de foc de camp de quan era jove i convida el lector a descobrir què s’hi amaga.


Aquest llibre és un recull comentat de cançons de muntanya i foc de camp. Les cantàvem als anys seixanta i setanta. Hi ha cançons excursionistes, escoltes, religioses, profanes, patriòtiques, revolucionàries, de taverna o infantils. N’hi ha de catalanes, de mallorquines i d’arreu del món. Les hem cantat amb entusiasme caminant, a les acampades, a les colònies o als grups d’esplai. Entonar-les de bell nou és reconfortant.

Darrere de cada cançó descobrim històries sorprenents: de trobadors medievals i poetes noucentistes, de pastores malcasades i rossinyols missatgers, de soldats i exiliats, d’educadors i capellans, de minyons escoltes i alpinistes, d’esclaus i indis nord-americans… Totes tenen en comú l’alè de la muntanya i l’escalf de les flames, la fascinació per la natura i la lluita per un món millor. Recollim aquí una part d’aquest tresor musical amb el desig de contribuir a preservar-lo.

Amb un codi QR per escoltar les cançons.

«La muntanya venerada / a mi em té robat el cor, / de nit parla amb l’estelada / i de dia amb el sol d’or.»

«Foc guspireja, / el dia s’acaba, / la flama puja, / les veus s’eleven. / Germans, de cor, / cantem gaiament / la joia de viure / aquest bell moment.»


PRÒLEG

CANTAR EN GRUP,
COMPARTIR UN CAMÍ

No he pujat cap muntanya ni he cantat devora cap foc ni enlloc més amb en Joan Avellaneda, però ell em demana unes paraules de pròleg per a aquest esplèndid llibre que ha preparat i no li puc dir que no, per més que poca cosa puc afegir a la detallada presentació que ell fa d’aquesta col·lecció de cançons i de la funció que han tingut i encara poden tenir.

En Joan no m’ho ha dit, però intueixo que m’ha fet aquesta proposta pels diversos punts de contacte que hi ha entre les nostres biografies. Ell és alguns anys més jove i ha conviscut amb aquestes cançons entre Catalunya i Mallorca. Jo he fet un trajecte diferent, des d’Eivissa fins a Catalunya passant per Mallorca uns anys. I no he tingut la sort de participar com ell d’un moviment excursionista popular, ni en la meva joventut ni més endavant.

Tanmateix, sí que he conegut i cantat moltes de les cançons d’aquest llibre. I vaig haver de cantar, com ell, a l’escola franquista algunes de les mateixes cançons falangistes d’infausta memòria que ell esmenta.

I molts anys més endavant, amb els companys del Grup de Folk, he tornat a compartir amb un públic multitudinari cançons del repertori d’aquest llibre en alguns concerts en què es barrejaven la reafirmació i la nostàlgia.

Diria que aquesta semblança entre els nostres camins musicals deu ser una de les raons per les quals jo ara estic escrivint aquestes paraules.

Però probablement no m’hauria arribat la proposta de fer-ho si no fos que vam coincidir ja fa un bon grapat d’anys en Joan i jo en un altre projecte que no era musical: una exposició sobre la preservació de la diversitat lingüística. Una col·laboració de la qual guardo un record excel·lent. Sense això, potser en Joan i jo no ens hauríem conegut.

I, en canvi, encara que no ens haguéssim conegut, pel simple fet d’haver compartit una bona part d’aquestes cançons, hauríem fet un camí ben semblant.

I aquí és on volia anar a parar. Hi ha les cançons, hi ha les muntanyes, hi ha un moviment excursionista i un foc on la gent s’aplega i canta, però més enllà de tot això hi ha el fet de compartir una determinada manera d’entendre la vida i la relació entre les persones i amb la natura.

Cantar en grup aquestes cançons, tant si era al Pirineu com a les platges d’Eivissa, tant si era a recer d’un foc de camp com a bord d’un llaüt fondejat en una cala, era compartir un camí que fèiem junts i reforçar la nostra capacitat i el nostre convenciment que podíem arribar on volguéssim.

I em sembla que és aquest el nucli més profund de la força d’aquestes cançons. És això el que —amb aquestes cançons o amb unes altres— els joves d’avui i de demà no s’haurien de deixar perdre.

Ja sé que hi ha cançons de moltes menes i per a moltes ocasions i experiències satisfactòries. Ja està bé que cadascú escolti enganxat als auriculars les cançons més incompartibles, o que hi hagi cançons per ballar en multitud, en les quals les paraules es tornen imperceptibles i tan sols acompanyen el ritme de la percussió…

Però aquells que no visquin l’experiència vibrant de cantar en grup unes cançons que concentren el sentit del camí que volem fer plegats m’atreviria a dir que s’hauran perdut un dels repertoris imprescindibles i fins i tot una part important de la seva pròpia vida.

I aquest és el valor principal del treball que ha fet en Joan Avellaneda: posar a disposició de tothom l’experiència insubstituïble de cantar en grup per tal de compartir el camí de la vida.

No us ho perdeu. I moltes gràcies, Joan!

ISIDOR MARÍ
Músic i lingüista


INTRODUCCIÓ

PRESENTACIÓ

Cançons i memòria

Com en els somnis, hi ha etapes de la vida que recordem en color i d’altres que se’ns apareixen en blanc i negre. Potser la memòria dona més cromatisme a uns records que a uns altres segons la intensitat amb què fruírem de les vivències passades.

Una cosa semblant podríem dir de la música. Quan ens envaeix el record, ens adonem que hi ha fases de la nostra vida que ens venen a la ment com escenes del cinema mut i d’altres de les quals encara sentim la banda sonora.

Des de petit, primer amb la família i després amb la colla, he gaudit, i molt, de l’excursionisme. Sobretot durant els anys de joventut. Són uns temps que recordo acolorits pels verds, ocres i blancs dels nostres paisatges muntanyencs; i ambientats amb les cançons que cantàvem anant d’excursió, al voltant del foc, al refugi o al tren.

Aquest llibre respon sobretot a un desig personal de fruir dels records excursionistes. Escriure’l ha estat un exercici de memòria ben gratificant. Mentre envestia la documentació i anava omplint una pàgina rere l’altra, he tornat a recórrer amb la imaginació els vells camins de muntanya acompanyat d’aquelles cançons estimulants, plenes de vida, la majoria de les quals (oh, sorpresa!) recordava perfectament.

Com les vaig aprendre? Algunes, de petit al Sis-cents (després Dos Cavalls, més tard 4 L) de la família quan, als diumenges i a les vacances, exploràvem racons de la nostra geografia i la mare ens feia cantar perquè no ens maregéssim. D’altres, als deu o dotze anys a les colònies de la Caixa de Sabadell, a Canyamars, a cavall del Maresme i el Vallès. I encara d’altres, de jove, a les excursions pel Pirineu, en els temps de la resistència antifranquista i la transició democràtica; aleshores, captivats per l’empenta de la Nova Cançó, fèiem bones cantades al Tren Blanc de la Molina, caminant i sobretot al voltant del foc sota el cel estrellat.

Jo vaig practicar l’excursionisme quan encara no estava de moda; quan la muntanya era un paradís de solitud. A l’estiu del 1973, passàrem dues setmanes a Vallhiverna, al peu de l’Aneto, i, en tots aquells dies, només trobàrem: una brigada de llenyataires vinguts de Granada que tallaven pins amb destral, i uns soldats que feien maniobres i ens ajudaren a evacuar un company accidentat. Ningú més! A Saldes, sota el Pedraforca, dormíem a la pallissa de cal Ramonet perquè encara no hi havia cap hostal. Als pobles petits del Pirineu, els carrers estaven sense asfaltar i ben enfangats dels fems de les vaques. No hi havia telèfons mòbils, ni helicòpters de rescat, ni roba «tècnica», ni sabates amb sola Vibram… La muntanya era silenciosa i salvatge i feia molt de respecte. Potser per això cantàvem!

Muntanya i foc de camp

Aquest recull aplega cançons que entonàvem a la vora del foc després d’una jornada d’excursió per la muntanya. Entre les que hem inclòs com a cançons de muntanya, cal distingir entre les tradicionals antigues en les quals apareix la muntanya i les que són pròpiament excursionistes, més modernes. Pel que fa a les de foc de camp, són les que entonàvem en aquest context i abracen temes força variats.

Totes, però, formen part d’un univers musical propi, íntim, estretament lligat als meus anys joves, que coincideixen amb els darrers seixanta, els setanta i bona part dels vuitanta. La muntanya era el nostre deler, i la lluita per la llibertat el nostre ideal.

Aleshores, el país es movia entre una dictadura que ens anava caient a trossos al damunt i una democràcia que s’obria pas a batzegades.

Mentrestant, la Humanitat es debatia entre un «món lliure» capitalista que actuava amb violència al Vietnam o a Xile i un «món revolucionari» que acabava d’esclafar la Primavera de Praga. Ambdós escenaris havien perdut qualsevol encant com a utopies.

I, malgrat tot, no podíem deixar de somniar. Sabíem que la construcció d’un «món nou» era una tasca col·lectiva («entre tots ho farem tot», deia un eslògan de l’època). I ens reuníem per arreglar el país i el món (de vegades, per oblidar-nos-en…): uns en cèl·lules clandestines, d’altres a la parròquia, al centre excursionista, al cau dels escoltes, al grup d’esplai… Ens trobàvem i sovint cantàvem. Cantàvem a la plaça, a la manifestació, a l’església, a casa, al cotxe, al tren; i sobretot a la muntanya, al voltant del foc, sota la volta dels estels; allà, ens sentíem lliures. Ens hi ajudaven els cançoners, els discos d’Edigsa, els primers concerts…

Les cançons de muntanya i foc de camp s’obrien pas amb nosaltres i nosaltres amb elles.

Cent cançons

Podrien ser algunes més, podrien ser algunes menys… En tot cas, aquesta selecció, si bé aspira a ser mínimament representativa, respon fonamentalment, com he dit, a una tria personal. Una tria feta per un oient i usuari; per algú que les va aprendre de memòria, les va cantar i fins i tot, d’algunes, en va rascar els acords a la guitarra.

Anant d’excursió, al voltant del foc, cantàvem cançons de muntanya, de gresca, de taverna, de lluita… El repertori incloïa peces tradicionals catalanes, cançons adaptades d’altres idiomes, algunes en altres llengües…; n’hi ha que provenen de la chanson francesa, del folk nord-americà, de la Nova Cançó catalana… Tot un mosaic sonor del qual trobareu mostres en aquest recull.

Pel que fa a l’àmbit geogràfic, m’he limitat a cançons sentides, cantades o recollides als meus escenaris vitals: Catalunya, lloc de naixença i joventut, i Mallorca, lloc de residència des del 1989. La gran majoria són en català, si bé algunes apareixen en la llengua original perquè així les cantàvem.

Un enigma rere cada cançó

Aquest recull neix, doncs, de la passió per la muntanya i del record d’aquelles cançons que tanta companyia ens varen fer. Amb elles hem caminat i, de retorn a casa, hem recordat amb joia els moments viscuts. Aleshores, n’ignoràvem l’origen; no calia desvelar-lo, tan sols cantar-les. Però ara, després de tants d’anys, les referències que acompanyaven les partitures dels cançoners de l’època (Iukaidí, Uel·lè…) han esdevingut petits reptes que una curiositat nova s’ha proposat desentranyar. Què volien dir aquelles enigmàtiques anotacions?: «tradicional occitana», «popular suïssa», «originària de Hawaii»… Aquelles cançons, entonades de bell nou, han reviscut amb un vigor extraordinari i amb una càrrega de misteri afegida. Quins enigmes amaguen?

Ha resultat sorprenent descobrir, per exemple, que «Aquesta terra», de La Trinca, és l’adaptació al català de la versió light d’una cançó folk nord-americana de Woody Guthrie, el qual, a la seva guitarra, exhibia un cartell que deia: «Aquesta màquina mata feixistes.» O que els «Goigs a la Mare de Déu de Núria» foren escrits per Joan Maragall a la paret del refugi arran de la fonda impressió que li causaren aquells paisatges pirinencs en una travessia que feu a peu i en mula l’any 1894. O que la cançó «No has comptat mai les estrelles», del 1837, és obra d’un pastor protestant alemany i hi podem trobar belles imatges de l’Antic Testament. O que «Els pics gegants» és l’adaptació amb contingut excursionista d’una cançó militar i patriòtica titulada «Roulez tambours!», composta per un destacat filòsof suís arran de la defensa de Neuchâtel davant les forces prussianes el 1857. O que la cançó tradicional catalana «El rossinyol», que dona veu a una jove pastora malcasada pel seu pare, pot ser entesa en clau feminista. O que «Vella xiruca» és l’adaptació, en llenguatge excursionista, d’una marxa italiana («Vecchio scarpone»), dedicada a una vella bota militar.

Un tresor musical

Aquests són només alguns exemples del que amaguen les cançons que presenta aquest llibre. Més enllà de les ganes de gaudir amb el seu record, m’ha guiat també la voluntat de donar a conèixer un patrimoni musical potser menor però sorprenentment ric, i contribuir així a preservar-lo. Un patrimoni immaterial la dèbil flama del qual mantenen encara encesa les corals excursionistes, el moviment escolta, els grups d’esplai o les colònies d’estiu.

Val a dir que aquest llegat musical té els seus autors. De vegades no els coneixem, com en la majoria de les cançons tradicionals; aleshores podem atribuir-ne el mèrit al poble que les ha transmès oralment de generació en generació. Però altres vegades, sobretot en les cançons de nova creació, sí que sabem qui les ha recollit, qui n’ha escrit la lletra, qui els ha posat música, qui n’ha fet l’adaptació al català, qui n’ha efectuat els enregistraments sonors, etc. I aleshores descobrim que la llista de persones que hi ha al darrere inclou noms ben coneguts i reconeguts: poetes com Johann W. Goethe, Joan Maragall, Jacint Verdaguer o Pere Quart; músics com Georges Bizet, Franz Schubert, Enric Morera o Oriol Martorell; adaptadors com Joan Soler Amigó, Ramon Folch i Camarasa o Josep Maria Espinàs; cantautors com Joan Baez, Bob Dylan, John Denver, Woody Guthrie, Jaume Arnella, Joan Manuel Serrat, Ovidi Montllor o Lluís Llach, i grups musicals com Peter, Paul & Mary, el Grup de Folk, Esquirols, La Trinca o Falsterbo 3. A més d’autors tan insòlits com el comte Gastó III de Foix (Occitània) o la princesa Lili’uokalani de Hawaii.

En definitiva, totes aquestes cançons, ja siguin anònimes o d’autor, són una font de riquesa, de goig i d’aprenentatge. D’una manera o altra ens aproximen a la bellesa de les muntanyes i a l’escalf de les flames, ens agermanen i són un autèntic tresor!


CANÇONS DE MUNTANYA

Tradició i modernitat

La cançó tradicional de muntanya

Quan va néixer la primera cançó de muntanya? Potser fou taral·lejada com un murmuri per un recol·lector del paleolític mentre cercava fruites al bosc. O potser fou el crit de joia d’un caçador en assolir la presa al fons d’un congost. Probablement va ser una tonada senzilla a la qual, més endavant, s’incorporaren les paraules. I heus aquí la primera cançó de muntanya que la dona, l’home o l’infant cantaven de dia caminant o al vespre a la vora del foc. Potser parlava de l’esforç de la pujada, de la por de l’abisme, de l’alegria de compartir una jornada de camí, del misteri que amaga una roca singular, dels esperits de la nit. Qui ho sap… En cada idioma, en cada cultura, en cada lloc degué ser diferent. El que és segur és que aquella cançó primigènia va passar d’una generació a l’altra de viva veu. La memorització, avui tan dejectada, era l’únic vehicle de tot aprenentatge, garantia de cohesió social i de permanència col·lectiva.

Però potser la primera cançó de la Humanitat no fou un alè de l’ànima davant la natura. Tal volta fou el fruit d’una necessitat logística, pràctica; d’una urgència, una qüestió de pura supervivència… Qui sap si fou… un llibret oral d’instruccions, un mapa verbal. Així ho constata el viatger i filòleg Eduard Niubó al seu llibre Geografia de l’oblit (2022). Niubó ens parla de les línies de cançons australianes, passades de pares a fills durant desenes de milers d’anys (desenes de milers!). Mapes mentals expressats en tonades i paraules repetides i invariables que descriuen fil per randa les fites d’una ruta i que permeten a qui les sap de memòria no perdre’s pel camí. Aquestes cançons-itinerari dels nadius d’Austràlia marquen la penya que el caminant trobarà, el gual eixut, l’arbre centenari, l’estel de la Creu del Sud…; són imprescindibles per orientar-se al desert i arribar a la bassa d’aigua que ens pot salvar la vida. Han estat considerades els mapes més antics del món; un sistema prehistòric de geolocalització que tenia la paraula cantada com a únic satèl·lit.

Potser a les nostres latituds hi va haver quelcom semblant en temps remots. Però, pel que ara sabem, aquí, les cançons tradicionals que ens parlen de la muntanya (també les que hi situen l’escena o la història que presenten) es remunten com a màxim a uns pocs segles enrere. Com totes les del cançoner popular, foren transmeses oralment, treballant al camp o a l’escó de la llar de foc durant els llargs vespres d’hivern. La majoria procedeixen de l’entorn rural i foren documentades i recuperades per la «cultura culta» arran de la Renaixença. Això fou possible gràcies a la feina dels primers folkloristes i etnomusicòlegs del país, com Manuel Milà i Fontanals, Aureli Capmany, Joan Amades, Rafel Ginard i d’altres. De tal manera que les primeres referències, pel que fa a les cançons tradicionals de muntanya aquí recollides, són de finals del segle XIX i començaments del XX: 1874 («La muntanyeta»), 1882 («El rossinyol»), 1899 («L’airet de la matinada») o 1904 («Fum, fum, fum»).

En la recuperació de les cançons tradicionals de tot tipus és obligat destacar l’enorme tasca feta per l’Obra del Cançoner Popular de Catalunya, que romangué activa entre el 1922 i el 1939. La direcció d’aquesta institució correspongué a l’Orfeó Català i la gestió a l’escriptor i mecenes Rafel Patxot i Jubert. La recopilació de camp, la classificació i la publicació dels materials fou realitzada per musicòlegs i folkloristes experts com Marià Aguiló, Cosme Bauzà, Antoni Noguera, Joan Puntí, Baltasar Samper i altres, sota la batuta de Francesc Pujol. Entre el 1926 i el 1929, aparegueren tres luxosos volums que, amb el concís títol de Materials, donaven fe de la riquesa i del rigor científic de la feina feta. El 1936, el nombre d’entrades ja havia arribat a les quaranta mil. Però la Guerra Civil i el règim de Franco suposaren la interrupció de les tasques i la dispersió dels documents. No fou fins al 1991 que aquell extens bagatge documental fou endreçat per Josep Massot i Muntaner, dipositat a la Biblioteca i Arxiu de Montserrat i preservat així de l’oblit.

Una vegada fixades damunt el paper imprès pels experts, aquelles antigues mostres de música i de literatura popular feren el salt definitiu del món rural a la ciutat. Així doncs, primer, foren redescobertes per les elits culturals i, més tard, per capes més àmplies de la població. I, d’aquesta manera, moltes cançons tradicionals (tant de muntanya com de tota mena) arribaren als popularíssims cors de Clavé, promoguts en el segle XIX entre la classe obrera pel compositor i polític progressista Josep Anselm Clavé. Aleshores, cantar, si cantaven els treballadors, constituïa un acte revolucionari.

Per completar aquest apartat, cal dir que la cançó tradicional (també la de muntanya) no és una cosa fossilitzada. Per constatar la seva vitalitat en temps ben recents, podem detenir-nos en un nom: el de Jordi Fàbregues i Canadell (Sallent, 1951 – Barcelona, 2021), músic i compositor que es feu mereixedor, entre d’altres, del Premi Nacional de Música (1991) i de la Creu de Sant Jordi (2020). Fàbregues fou impulsor de diversos grups musicals, com també fundador i director del Festival Tradicionàrius. La recuperació de la música d’arrel tradicional el dugué a explorar la cançó pirinenca i a fer-ne noves versions. Des del grup musical El Pont d’Arcalís, va treure els àlbums següents, amb noms ben significatius: Balls i cançons del Pirineu (1997), Pirineus (2001), De lluna vella: tonades i cançons dels Pirineus (2002), Del Pirineu estant (2002), Del Piemont als Pirineus (2004) o La Seca, la Meca i les valls d’Andorra (2014). Són cançons de la muntanya, encara que no totes siguin de muntanya (és a dir, encara que no totes ens en parlin). Sigui com sigui, la revitalització contemporània de la música tradicional és un tema engrescador però que supera els objectius del nostre llibre.

La cançó excursionista

Amb el creixement de les ciutats, apareix l’excursionisme i, amb ell, una nova cançó de muntanya. Mentre els estudiosos del folklore recollien cançons tradicionals anant de poble en poble, l’excursionisme començava a despuntar a les grans àrees urbanes del país. El tret de sortida el va donar la creació, a Barcelona, de l’Associació Catalanista d’Excursions Científiques, l’any 1876. Al cap de poc, el 1890, aparegué el Centre Excursionista de Catalunya, també a la capital catalana. A les Illes Balears, el primer grup excursionista fou el Foment del Turisme de Mallorca, fundat a Palma el 1905; el Grup Excursionista de Mallorca (GEM) no sorgiria fins al 1973, també a la capital balear.

Aleshores, dins les entitats excursionistes, aparegueren les primeres corals. Aquestes agrupacions de cantaires aficionats incloïen al seu repertori cançons tradicionals (catalanes i d’arreu) en les quals apareixia la muntanya; també hi anaren incorporant les noves cançons excursionistes. Aquestes cançons expressaven sentiments nous envers la muntanya, entesa, a partir d’aleshores, com un lloc de recés i d’esbarjo i ja no d’hàbitat i de feina com en la cançó tradicional. Pel que fa a cançons concretes, destaca «La muntanya venerada», amb lletra de Manuel Marinel·lo. Aquesta és la cançó excursionista catalana més antiga que coneixem (del 1901) i constitueix, de fet, un autèntic manifest fundacional de l’excursionisme. Ja hi podem apreciar una percepció diferent de la muntanya, plena d’amor i de devoció envers aquesta nova divinitat laica, digna, doncs, de veneració a través del cant.

Una altra fita la marca Manuel Blancafort i de Rosselló (la Garriga, 1897 – Barcelona, 1987). L’any 1918, aquest compositor català publicà, a l’editorial Boileau, Cançons de muntanya per a veu i piano, una de les seves primeres obres. Les lletres són de Josefina Pons. Hom hi troba títols tan evocatius com els següents: «Cançó del vent gronxant les branques», «Cançó dalt del cingle», «Cançó d’hivern», «Cançó de l’adeu», «Cançó de l’arribada al cim», «Cançó de la tarda morint», «Cançó d’enyorança», «Cançó del silenci del capvespre» i «Cançó del matí lluminós». Blancafort era contrari a la tendència wagneriana, tan estesa a l’època, i sembla més donat a evocar el lied (‘cançó’) de Schubert. El seu estil es caracteritza per la simplicitat i la claredat formal. Obtingué la Creu de Sant Jordi (1982) i la Medalla d’Or de l’Ajuntament de Barcelona (1986).

Podem esmentar també la sardana «L’Empordà», escrita el 1908 per Joan Maragall. L’aparellament metafòric entre la sirena (que simbolitza el mar) i el pastor (que representa la muntanya) hi esdevé el fonament geogràfic i social de la comarca empordanesa (i, per extensió, si es vol, de tot el Principat). Sense muntanya no hi ha pàtria, si bé tampoc sense mar. Maragall, poeta barceloní abanderat del sentiment de tot un poble, presenta la muntanya (també la mar) com un ens idealitzat, un mite que serva quelcom d’essencial en l’esperit de la nació.

Una altra derivada de la nova concepció urbana de la muntanya és la muntanya entesa com a paradís. Aquesta idea apareix clarament a «Dalt la Jungfrau», una cançó infantil que neix d’un poema d’Apel·les Mestres, escrit i musicat en una data incerta abans del 1927. Un tret que cal destacar d’aquesta peça és que incorpora els Alps a l’imaginari de la cançó de muntanya en català; el nostre excursionisme havia començat a fer-se europeista.

Tanmateix, la gran serralada catalana no resta oblidada i apareix amb força a «Evocació al Pirineu» i a «Les neus de les muntanyes», dues cançons que formen part de la sarsuela Cançó d’amor i de guerra, una obra de caire historicista i veladament nacionalista, estrenada a Barcelona el 1926 i destinada a assolir un gran èxit de públic. La muntanya és l’escenari i l’ànima de l’obra i hi esdevé un mite patriòtic, estètic i moral.

Aquestes noves cançons de muntanya trobaran on arrelar i créixer: l’excursionisme en serà el viver ideal. Cantades per les corals excursionistes en els seus concerts, també a les acampades dels grups escoltes, la seva funció serà la d’afermar el credo d’un nou moviment heterogeni que té l’estimació per la muntanya com a nexe d’unió. Algunes són pròpiament catalanes (o mallorquines) i moltes d’altres són en realitat adaptacions de cançons foranes, sobretot centreeuropees. Entre aquestes, n’hi ha un bon grapat que entraran a l’excursionisme a través del repertori del moviment scout internacional, especialment el francès.

La cançó de muntanya durant el franquisme i la transició

La postguerra

La història de la nova cançó de muntanya (o cançó excursionista) durant la dictadura del general Franco és indestriable del naixement i l’evolució de la cançó al país en general. Aquest desenvolupament apareix, molt ben explicat, a l’article «Els cançoners de postguerra» (revista Caramella, 2008) de l’expert en patrimoni festiu Jan Grau i Martí. Els cors de Clavé i altres corals que havien fet furor als anys de la República quedaren en no res amb el règim franquista. A la postguerra, la censura i la repressió feien molt difícil o inviable qualsevol recital o concert en català. Les cançons d’abans del conflicte bèl·lic restaren recloses als cercles més íntims on tan sols uns pocs s’atrevien a entonar himnes com «La santa espina», «El cant de la senyera» o «L’emigrant», i encara d’amagat.

Fou aleshores quan l’escoltisme catòlic (el règim no en permetia d’altre), el sardanisme i sobretot l’excursionisme (laic i més plural en tots els sentits) esdevindrien a Catalunya una vàlvula d’escapament per als sentiments democràtics. Els seus practicants actuaran com a dipositaris i missatgers de la cançó catalana. I la seva veu s’expressarà a través de les cançons tradicionals però també i sobretot de les de nova creació. Al principi, i en general, no hi havia un sentiment de resistència, sinó més aviat una expressió tímida que, a poc a poc, va començar a ser tolerada per les autoritats.

A començaments dels cinquanta, entra en escena el cantant Font Sellabona, un dels primers a cantar en català. Després, apareixen Emili Vendrell, Josep Guardiola i altres cantants lírics que habitualment canten en castellà però que ja fan alguns enregistraments en català. El 1961, arribaran Els Setze Jutges i, amb ells, arrencarà la Nova Cançó, que obrirà les portes a la normalització de la cançó catalana. Aquest nou moviment reivindica les arrels de la cançó tradicional, s’emmiralla en la chanson francesa i esdevé finalment una cosa realment nova. De mica en mica, entren en joc la ràdio, nous segells discogràfics, alguns festivals, els primers concerts… Tot seguit vindrà el Grup de Folk (1967-1968), que s’inspirarà en el folk nord-americà. I, a finals dels setanta, coincidint ja amb l’adveniment de la Democràcia, apareixerà el rock català, que arribarà fins als nostres dies amb una vitalitat i una pluralitat que no hauríem sospitat pas aleshores.

Però, hem de centrar-nos en la cançó de muntanya a la postguerra. Just després de l’acabament de la Guerra Civil, en una data tan primerenca com el 1940, neix la coral Núria de la Unió Excursionista (UEC) de Gràcia, la pionera de les corals excursionistes després de la derrota. Dins la negra nit del franquisme, la muntanya oferia un espai de llibertat que semblava lluny de la vigilància del règim i permetia a molts de joves campar i expressar-se lliurement. Una fita de mèrit i poc coneguda és la publicació el 1949 del cançoner Cançons de muntanya, de nit i de camí, amb lletres de Josep Punsola i partitures d’Elisard Sala, editat en català mentre la censura encara pesava com una llosa.

També cal dir que, simultàniament i damunt el mateix territori, la dictadura de Franco també tenia les seves pròpies cançons (naturalment en castellà), algunes amb referències muntanyenques. No és objectiu d’aquest llibre parlar de les cançons de la Falange; tanmateix, resulta interessant esmentar-ne una. Ens referim a «Montañas nevadas», que va formar part del repertori del Frente de Juventudes i posteriorment del de l’Organización Juvenil Española (OJE), fundada el 1960, en els seus campaments i marxes. La lletra és de Pilar García Noreña i la música, d’Enrique Franco Manera. Fou publicada el 1945 al Cancionero falangista. La lletra diu: «La mirada clara, lejos, / y la frente levantada, / voy por rutas imperiales / caminando hacia Dios. / Quiero levantar mi Patria, / un inmenso afán me empuja, / poesía que promete, / exigencia de mi honor. // Montañas nevadas, / banderas al viento, / el alma tranquila. / Yo sabré vencer. // Al cielo se alza / la firme promesa, / hasta las estrellas / que encienden mi fe. / José Antonio es mi guía / y bendice Dios mi esfuerzo; / cinco flechas florecidas / quieren alzarse hacia Dios. // Montañas nevadas…». La tonada, sincopada però lenta, resulta certament solemne. I la lletra, d’una qualitat discutible, transmet una actitud marcial en la qual no manquen l’apropiació de Déu ni els tòpics falangistes: les «rutas imperiales», l’«honor» i òbviament la figura de José Antonio Primo de Rivera, fundador de la Falange. Hi apareixen el camí, les estrelles i sobretot aquestes «montañas nevadas», que donen nom a la cançó, situen l’escena i doten de força aquest himne, un dels que adquiriren més popularitat dins els ambients juvenils del règim. Hi hagué altres cançons franquistes de tema muntanyenc, com «Exploradores de España». Com veiem, la muntanya també va formar part de l’imaginari de la dictadura.

Els anys seixanta i setanta

L’any 1965, l’Agrupació Excursionista Catalunya (que havia estat fundada el 1912 significativament per membres de l’Orfeó Català) va organitzar per primera vegada la Festa de la Cançó de Muntanya sota l’impuls, entre altres persones, d’Elisard Sala. La idea inicial era celebrar aquella primera edició a Vallvidrera (Barcelona) però les autoritats obligaren els promotors a celebrar-ho en un indret més allunyat de la capital per llevar-li notorietat, de manera que la seu escollida fou finalment Hostalric. A partir d’aleshores, aquest aplec de corals de les entitats excursionistes s’ha continuat organitzant cada any en diferents localitats de Catalunya, fins al juny del 2026, quan se’n celebrà la cinquanta-novena edició a Rupit. Aquest esdeveniment periòdic resulta fonamental per entendre qui ha servat com ningú la flama de la cançó de muntanya i li ha donat categoria i qualitat des de finals dels quaranta fins a avui: les corals de les entitats excursionistes.

Un altre esdeveniment coral destacable, creat també durant la dictadura, és el Concert al Torrent de Pareis, que se celebra a Mallorca cada primer diumenge de juliol des del 1964. Hom deu la iniciativa al pintor i promotor cultural Josep Coll Bardolet, nascut a Campdevànol el 1912 i mort el 2007 a Valldemossa. Pròpiament, es tracta més d’un concert de cançó «a la muntanya» que no pas «de muntanya»; però l’aire muntanyenc hi és indiscutible. Resulta impressionant escoltar un concert de cant coral enmig d’aquest amfiteatre natural, vora la mar i al peu del Puig Major, el qual culmina gairebé mil cinc-cents metres damunt els nostres caps. Veus, mar i muntanya s’hi fonen en l’acústica excepcional que ofereix el cercle de penya-segats d’aquest màgic indret.

De les cançons excursionistes d’autors catalans nascudes durant el franquisme, una de les més primerenques fou «L’amic de l’acampada», del 1964 (o potser d’abans), amb lletra de Manuel Ibáñez Escofet, renovador del periodisme i catalanista destacat. De fet, l’autèntic boom de la cançó excursionista es produeix durant les dècades dels anys seixanta i setanta, a remolc de la Nova Cançó. Aquesta eclosió musical arribarà fins a la transició democràtica. Seran els anys durant els quals l’excursionisme es democratitzarà, no només ideològicament, sinó també demogràficament. Els practicants dels esports de muntanya seran cada dia més i més diversos.

Pel que fa al recurs de cançons foranes, una de les primeres és la ja esmentada «Vella xiruca», del 1967, basada en una cançó italiana de contingut militar. L’adaptació, en clau excursionista, fou obra de l’escriptor i folklorista Joan Soler Amigó i del cantautor Jaume Arnella, del Grup de Folk. Tots dos traduïren i feren versions de moltes de les cançons que més fort havien d’arrelar dins l’excursionisme però també dins bona part del moviment juvenil del país. Ells i altres músics i escriptors feren adaptacions de cançons scouts franceses i suïsses i també de cançons tradicionals de diversos països europeus i del folk nord-americà. Per a la seva difusió, fou indispensable el suport empresarial que reberen per part de segells discogràfics emergents com Edigsa (1961-1983) i Als Quatre Vents (1967-1977), que assumiren el risc d’enregistrar i distribuir continguts musicals en català enfrontant-se a la censura.

Com un element clau d’aquell moviment musical emergent, aparegueren alguns cançoners, amb les lletres i les partitures del que s’anava configurant com el nou cantoral excursionista. Aquelles senzilles publicacions contribuïren molt a la divulgació de les cançons de muntanya (i d’altre tipus) i forniren un corpus musical nou per a un jovent certament inquiet.

Eren uns cançoners apaïsats de butxaca (més aviat hauríem de dir de motxilla) de petit format (16 × 12 cm). L’any 1964, apareixia el que es feu més popular: el cançoner Uel·lé, de la mà del grup Telstar 33, dirigit per Jaume Arnella sota el paraigua de la llibreria Hogar del Libro. Presentava 114 cançons, agrupades en cinc capítols, dels quals dos eren netament excursionistes: el primer («Natura») i el tercer («Vespre, foc i comiat»). La coberta mostrava una fotografia ben adient: un grup d’ocellets dins el niu i amb la boca ben oberta, simbòlicament àvids de cultura i d’aire lliure i piulant a cor què vols. En realitat, Uel·lé era el vuitè cançoner de la col·lecció Esplai (que incloïa també reculls de jocs) i que aleshores ja havia tret altres títols: Cançons a flor de llavi, Plantem cantant, Cançons de tramuntana, Qui vulgui jugar, Entreteniments per a infants, Cinema per a infants i Les cançons dels Setze Jutges.

A la col·lecció Esplai s’hi va afegir després un altre cançoner, amb un títol de nou exòtic: el Iukaidí 1. Cançons d’avui. En aquest cas, la portada presentava un minyó escolta saltant, agafat amb les mans a una corda lligada a un arbre, talment una metàfora gràfica del bot cap a la llibertat que la gent jove estava fent aquells anys. Després va venir el Iukaidí 2. Ambdós volums del Iukaidí anaren acompanyats de sengles discos de vinil senzills amb una selecció de cançons, interpretades pel mateix Jaume Arnella (1967). Aquests cançoners passaren a formar part de l’equipament excursionista de l’època, juntament amb la imprescindible guitarra, que carregava l’animador musical de la colla. Eren unes publicacions senzilles que esdevingueren plataformes molt eficaces per a la difusió de la cançó en llengua catalana entre els joves i que expressaven molt bé el desig imparable de llibertat que anava deixant enrere els valors rancis del nacionalcatolicisme, propis del règim franquista.

Visions de la muntanya

La muntanya vista des de la cançó tradicional

Resulta ben il·lustratiu analitzar la visió de la muntanya a través de les cançons que en parlen. Quina imatge en donen? Com l’han vista els seus autors? Quines diferències hi ha entre la muntanya que apareix a la cançó tradicional i la que trobem a la cançó excursionista?

En les cançons tradicionals, anònimes i forjades dins la societat rural antiga, la muntanya no sol tenir gaire bona premsa. Hi és percebuda com un obstacle per a la comunicació humana. Dificulta el contacte entre els enamorats, com podem veure en la cançó occitana «Aquestes muntanyes», o s’interposa entre una jove pastora malcasada i la seva enyorada mare a «El rossinyol». La muntanya hi apareix també com un lloc obligat de feina, ja sigui per als pastors del Pirineu (en les balades «Muntanyes del Canigó» i «Muntanyes regalades» i, de nou, «El rossinyol») o per als nevaters de la serra de Tramuntana (a «Pitgen sa neu»). O bé hi és entesa, per part dels habitants de la terra baixa, com un indret més fantàstic que real (així és a la corranda «La muntanyeta»).

En suma, a la cançó tradicional, la muntanya és un lloc potser estimat però feréstec per als que hi viuen i remot i il·lusori per a la gent de la plana. És, en tot cas, la muntanya d’abans de la industrialització i del boom del turisme; la muntanya anterior a la conversió de les grans ciutats en l’hàbitat de la majoria de la població i a l’aparició de la necessitat de fugir-ne els caps de setmana i durant les vacances (uns períodes de descans que neixen com a privilegis tan sols urbans!).

De fet, durant segles, havien estat més aviat pocs els motius que impulsaven algú a pujar al cim d’una muntanya. Només ho feien els propietaris per aclarir partions o els ramaders per replegar el bestiar; els governants i militars per planificar les seves operacions, o els eremites per acostar-se a la divinitat. Els llibres antics recullen algunes d’aquelles ascensions primigènies, sovint més llegendàries que històriques. Segons el volum de poemes Pàtria (1888) de Jacint Verdaguer, Jaume I el Conqueridor, en el segle XIII, pujà al cim de Sant Jeroni, a Montserrat, «per veure bé Catalunya». I el seu fill, Pere III el Gran, ascendí a la pica del Canigó, si ens hem de creure la narració del Chronicon parmense de Salimbene Parmigiano (1221-1288). Impulsats probablement per una voluntat patriòtica o una finalitat estratègica, aquests dos grans reis medievals pujaren a dos dels cims més emblemàtics de Catalunya. O, si més no, ho feren a la literatura. Més documentada està la pujada mística de Ramon Llull (1232-1316), contemporani d’ambdós monarques, al puig de Randa (a Mallorca); ell mateix ens conta com allà trobà la Il·luminació divina que el duria a escriure l’Ars compendiosa inveniendi veritatem, primera versió de l’Art, la gran obra filosòfica que llegà al pensament medieval europeu. També fou de naturalesa espiritual la pujada al Mont Ventoux (a la Provença) de l’insigne poeta prerenaixentista italià Francesco Petrarca (1304-1374), considerada l’antecedent més remot del muntanyisme europeu.

La muntanya inhòspita, regne de la por, té el seu paral·lel a la literatura. És la muntanya que esglaia el cor de la Mila a la novel·la Solitud, del 1905, obra mestra de la novel·lista empordanesa Caterina Albert (Víctor Català). O la muntanya de «soledat feresta» que apareix al poema «La Serra» del poeta mallorquí Joan Alcover, del mateix any. Ambdues referències ens recorden que, antigament, la muntanya feia feredat i només les raons materials o les religioses eren suficients perquè algú (ben poca gent) fes l’esforç de pujar-hi. Però aleshores, a principis del segle XX, l’esport, el turisme i l’excursionisme ja s’estaven obrint pas.

La muntanya vista des de la cançó excursionista

La muntanya de la cançó excursionista és ben diferent de la de la cançó tradicional. Ja no serà la dels pagesos i ramaders, tampoc la dels reis o la dels místics i ermitans. Hem deixat clar que l’excursionisme pròpiament dit neix, a mitjans del segle XIX, com un fenomen culte i minoritari, a les ciutats, i s’expandeix després arreu del país, sobretot al llarg del segle XX. La primera ascensió coneguda a l’Aneto fou de caire excursionista o esportiu i s’havia produït el 1842 (la primera pujada al Montblanc data del 1786); abans, no consta que hi hagués pujat ningú.

En la cançó excursionista, de naturalesa urbana com no ens cansem de repetir, la muntanya apareix com un lloc per a l’esbarjo. El contacte sanitós amb la natura ha esdevingut una necessitat vital per als milers de persones que habiten en entorns artificials, sorollosos i contaminats. Són els temps de l’higienisme, un corrent filosòfic i mèdic que recomana l’aire lliure. En la cançó excursionista, la muntanya hi és presentada com un indret bell i harmoniós, apte per practicar-hi l’esport i el lleure, els nous remeis per al cos i l’esperit. Ho constatem a les cançons «L’amic de l’acampada» (1964), «Marxem amb el vent» (abans del 1966), «Vella xiruca» (1967), «Pujarem dalt dels cims» (1973) i «Amunt companys» (1978). La muntanya, definitivament, ha deixat de ser el lloc de l’esglai i ha passat a ser el paradís de l’esplai.

En les cançons de caire més netament alpinístic, la muntanya hi és vista com l’objectiu d’una ascensió, sense altra finalitat que l’activitat física i la cerca de la bellesa. És el repte expressat al llibre Les conquérants de l’inutile («Els conqueridors de l’inútil») de l’alpinista francès Lionel Terray (1921-1965). Trobem mostres d’aquest ideari a les cançons «Els pics gegants» (1935), «Salut, altives fites» (1978) i «Sobre els cims».

La muntanya ha passat a ser vista, a més, com un escenari per cultivar l’amistat i la companyonia, uns valors morals ben propis de l’excursionisme, que ha esdevingut també una activitat social. Això es fa evident en cançons com «Amistat, llibertat» i «Amunt companys» (1978). I la muntanya esdevé també l’espai adient per a la forja d’un caràcter valent i coratjós, tal com constatem a les composicions «Estirià jo soc» (1935) i «El vell xalet», totes dues, per cert, d’origen alpí.

Religió i política

Cançó de muntanya i religió

En aquest recull hi ha un nombre considerable de cançons de muntanya amb contingut religiós. I és que la muntanya ha estat entesa des d’antic, i no només en la nostra cultura, com un lloc sagrat; especialment determinades muntanyes. Al llarg de la història, les comunitats de creients (a casa nostra, sobretot l’Església catòlica) han edificat els seus santuaris més importants en indrets elevats orogràficament. A Catalunya, destaquen Montserrat i Núria; a Mallorca, indiscutiblement Lluc. Tots tres són llocs sants (santuaris) dedicats a la Mare de Déu i punts de pelegrinatge, potser la forma d’excursionisme més antiga de totes.

Com és vista la muntanya en les cançons de contingut religiós? Podem començar per les nadales, en les quals la muntanya esdevé sovint l’escenari del naixement de Jesús, tal com observem a les cançons «Hi ha neu a la muntanya», «Fum, fum, fum» i «L’àngel i els pastors». És la muntanya del pessebre, que sovint reprodueix el paisatge del nostre país més que no pas el de la Palestina de fa dos mil anys. Val a dir que aquesta distorsió geogràfica i històrica deu haver contribuït a l’acostament del Naixement

La cançó de muntanya, relíquia o llavor?

